b'\n_START_ARTICLE_\nDermatofitija telesa\n_START_SECTION_\nVzroki\n_START_PARAGRAPH_\nDermatofitijo telesa povzro\xc4\x8dajo glivice iz skupine dermatofitov. Gre za drobno\xc5\xbeivke, ki normalno naseljujejo ko\xc5\xbeno mikrofloro, v dolo\xc4\x8denem trenutku pa lahko povzro\xc4\x8dijo oku\xc5\xbebo._NEWLINE_Bolezen se lahko prena\xc5\xa1a med ljudmi z neposrednim stikom s prizadetimi predeli ko\xc5\xbee bolnika. Pogost je tudi prenos oku\xc5\xbebe iz \xc5\xbeivali na \xc4\x8dloveka, na primer prenos med ljubkovanjem oku\xc5\xbeenih doma\xc4\x8dih \xc5\xbeivali (psov, ma\xc4\x8dk); bolezen pa lahko prena\xc5\xa1ajo tudi druge \xc5\xbeivali (konji, pra\xc5\xa1i\xc4\x8di, doma\xc4\x8de govedo, dihurji). Do prenosa lahko pride tudi z uporabo oku\xc5\xbeenih osebnih predmetov, kot so \xc5\xa1portna oprema, predmeti za osebno nego, posteljnina, krate\xc4\x8de za lase ...\n_START_SECTION_\nZdravljenje\n_START_PARAGRAPH_\nPri bla\xc5\xbejih oblikah bolezni se lahko uporabljajo zdravila za samozdravljenje v obliki krem, losjonov ali gelov, ki vsebujejo lokalne antimikotike, na primer imidazol, ciklopiroks, naftifin, terbinafin ... Zdravilo je treba nanesti na prizadeto omo\xc4\x8dje dvakrat dnevno in ga uporabljati vsaj 7 do 10 dni po izginotju lezij na ko\xc5\xbei, obi\xc4\x8dajno 2 do 3 tedne. Pri huj\xc5\xa1i obliki oku\xc5\xbebe je potrebno sistemsko zdravljenje, na primer z itrakonazolom ali terbinafinom.\n_START_SECTION_\nPrognoza\n_START_PARAGRAPH_\nDermatofitija telesa je zelo nalezljiva in se lahko zlahka prenese na druge \xc4\x8dlane gospodinjstva. Treba je upo\xc5\xa1tevati ukrepe za zmanj\xc5\xa1anje tveganja za prenos oku\xc5\xbebe na druge. \xc4\x8ce ima bolnik na domu doma\xc4\x8de \xc5\xbeivali, je priporo\xc4\x8dljiv pregled pri veterinarju. Oku\xc5\xbeba je lahko za bolnika neprijetna, vnedar pa se pri bolnikih z neokrnjenim imunskim sistemom zlahka prepre\xc4\x8di ali ozdravi.'